b'\n_START_ARTICLE_\n\xc5\xa0martno na Pohorju\n_START_SECTION_\nArheologija\n_START_PARAGRAPH_\nRimljani so na tem delu Pohorja, kjer stoji sedanje naselje  osnovali kamnose\xc5\xa1ko naselbino, ko so v 1. stoletju n. \xc5\xa1t. na\xc5\xa1li nahajali\xc5\xa1\xc4\x8de marmorja in h kamnolomu pripeljali tuje delavce. Kamnose\xc5\xa1ki izdelki iz tega obmo\xc4\x8dja so bili vgrajeni v mnoge objekte v \xc5\xa1ir\xc5\xa1i okolici. Naselbina kamnosekov je bila verjetno opu\xc5\xa1\xc4\x8dena \xc5\xbee pred 4. stoletjem.\n_START_SECTION_\nUmetnostni spomeniki\n_START_PARAGRAPH_\nV jedru naselja stoji romanska cerkev sv. Martina, ki se v starih listinah prvi\xc4\x8d omenja leta 1252. Zgradba sodi med redke primerke cerkva s pravokotnim prezbiterijem iznad katerega se dviga korni zvonik, ki so ga leta 1689 dvignili do sedanje vi\xc5\xa1ine. Istega leta so tudi obokali ladjo in ji simetri\xc4\x8dno prizidali dve kapeli. Leta 1836 so ladjo podalj\xc5\xa1ali, vgradili pevsko emporo in prizidali zakristijo. Veliki oltar s kipoma sv. Petra in Pavla ter pri\xc5\xbenica so delo Jo\xc5\xbeefa Holzingerja iz sedemdesetih let 18. stoletja. Iz iste kiparske delavnice sta tudi oltarna nastavka ob slavoloku._NEWLINE_V \xc5\xbeupni\xc5\xa1\xc4\x8du hranijo baro\xc4\x8dno sliko sv. Florjana, na kateri so upodobljene \xc5\xa1marska cerkev in okoli\xc5\xa1ke zgradbe, med drugimi tudi okrogla romanska kostnica s sto\xc5\xbei\xc4\x8dasto streho, ki pa je bila leta 1798 poru\xc5\xa1ena.\n_START_SECTION_\nNOB\n_START_PARAGRAPH_\nPrve partizanske akcije na naselje so opravili borci Ru\xc5\xa1ke \xc4\x8dete v oktobru in decembru leta 1942. Okupator pa je 1. septembra 1944 umaknil s \xc5\xa0martnega policiste in oro\xc5\xbenike, ob\xc4\x8dinsko upravo pa preselil v Slovensko Bistrico. Od jeseni 1944 do maja 1945 je v bli\xc5\xbeini naselja delovala partizanska bolni\xc5\xa1nica Jesen.'